钦定古今图书集成/明伦汇编/闺媛典/第053卷 > 相公夫人
## 钦定古今图书集成/明伦汇编/闺媛典/第053卷 > 相公夫人

按《龙门县志》：相公夫人者，旧上龙门巡检司李太妻
陈氏也。何以称？太官卑而死难，陈氏从之，故土人并
尊称之。弘治五年，相公为上龙门巡检司。时从化盗
起，纠连山峒，烽烟遍野。相公才略兼能，智勇冠一时，
以身捍御其间。见乡人各缮垣墙，坚门扄，为自固计。
呼众谕曰：“御寇于门墙，所活几何？守不如战。且贼长
驱直入，必轻敌，吾若敛锋避锐，彼必团结营垒，环劫
乡村，城郭危矣。莫如乘其未集，急战以锉其锋，彼知
有备，必不久札。守则祸深，战则祸浅。吾为君等先之。”
乡人曰：“寇众我寡，力不敌。”公曰：“众寡，势也；虚实，机也。
善守者不执势而废谋；善战者不昧机而制变。今乘
其势未集，战则必胜。”乡人犹难之。夫人闻之曰：“乡人
虑君徒勇耳，料敌制胜，决几在心。”相公曰：“吾闻封疆
之司，有死无二。今各村垣栅不固，人心汹汹，与其陷
而就擒，孰若舍生以图存乎？”遂战，自辰至午，斗数十
合，杀贼百馀，乘势逐贼，乡村城郭，俱保无虞。讵馀孽
未尽，越日，袭相公于衙，杀相公焉。夫人曰：“夫子死，吾
何生！”寻自缢。越九年，龙门建县焉。乡人思之，肖像祠
之，曰“相公夫人庙。”祈祷辄应，至今岁祀不衰。